Det er langt fra hverdagskost, at en af de bestående verdensrekorder på en olympisk distance i svømning bliver slået. Derfor er det også en nyhed, der går verden rundt, at Rikke Møller Pedersen torsdag aften forbedrede verdensrekorden i 200 meter brystsvømmning, så den nu lyder på 2 minutter 19 sekunder og 11 hundrededele.

- Det er aldrig sket før i moderne tid, at en dansker sætter verdensrekord i en olympisk svømmedisciplin. Det har Rikke (Møller Pedersen, red.) gjort med sin grotesk hurtige tid, 2.19.11. For mig er det her fuldt ud på højde med de største danske præstationer, og hun indskriver sig i dansk idrætshistorie, fastslog Dansk Svømmeunions sportschef Mikkel von Selen efter rekordløbet, der vækker genlyd i medier rundt om på hele kloden.

Engelske The Times hylder danskeren med overskriften 'Great Dane Rikke Møller Pedersen sets new world record'.

I Canada skriver The Province 'Danmarks Rikke Pedersen sætter 200 meter brystsvømning verdensrekord i VM-semifinale'.

Den franske hovedstadsavis Le Parisien tager hatten af for danskeren med rubrikken 'Svømning: Verdensrekord i 200 meter brystsvømning til Rikke Moller Pedersen'.

På den anden side af Øresund er Aftonbladet også med til glæde sig over Rikke Møllers succes: 'Dansk verdensrekord ved VM'.

'Magnussen, Lochte vinder guld; Pedersen sætter ny rekord' lyder overskriften på indiske The Hindu, der illustrerer historien med et billede af danskerens jubeltårer.

I Belgien er Het Nieuwsblad også med til at hylde den nye rekordholder: 'Rikke Møller Pedersen forbedrer verdensrekorden i 200 meter brystsvømning'

Også i Thailand er den danske verdensrekord en historie: 'Pedersen slår kvindernes 200 meter brystsvømning rekord' skriver Bangkok Post.

Rikke Møller Pedersen kan se frem til mere spalteplads i alverdens medier fredag aften, når hun skal svømme finale. Og forhåbentlig kommer deres historier til at handle om en guldvindende dansker.